अगली बार पास होगा खेल विधेयक : माकन  
खेल मंत्री अजय माकन ने कहा कि उन्हें विश्वास है कि राष्ट्रीय खेल विधेयक को अगली बार कैबिनेट की अनुमति मिल जाएगी।
खेल मंत्री अजय माकन ने बुधवार को कहा कि राष्ट्रीय खेल विधेयक को फिलहाल भले ही खारिज कर दिया गया हो लेकिन उन्हें विश्वास है कि इस विधेयक को अगली बार कैबिनेट की अनुमति मिल जाएगी।  विधेयक के घटनाक्रम पर निराशा व्यक्त करते हुए माकन ने कहा कि मौजूदा में बिल सुधार करते हुए इस जल्दी जल्दी से फिर से पेश किया जाएगा।  माकन ने बताया, हम कैबिनेट बैठक की संम्पूर्ण चर्चा की समीक्षा कर रहे है और एक बार यह कार्य हो जाने के बाद हम फिर से खेल विकास विधेयक को कैबिनेट में पेश करेंगे। उन्होंने कहा, हम विभिन्न मंत्रियों से मिल कर सलाह करेंगे और उनकी आपत्तियों को दर्ज करेंगे। उनको फिर विधेयक में शामिल करने का प्रयास किया जाएगा और उम्मीद है कि अगली बार हम इसे पारित करने के लिये कैबिनेट में पेश करेंगे। उन्होंने कहा कि अभी यह नहीं कहा जा सकता कि यह विधेयक अब कब आएगा लेकिन संसद इस सत्र में इसके पारित होने की संभावना नहीं है।  उन्होंने कहा कि खेल मंत्रालय चाहता था कि ये विधेयक संसद के मौजूदा सत्र में ही पारित हो जाए लेकिन कैबिनेट से मंजूरी नहीं मिल पाने के कारण हम आगे नहीं बढ़ पाए।  खेल मंत्री ने कहा कि खेलों में जवाबदेही और पारदर्शिता तय करने के लिए इस विधेयक का लाया जाना जरूरी है।  गौरतलब है कि कैबिनेट ने मंगलवार को खेल मंत्रालय के राष्ट्रीय खेल विधेयक को खारिज कर दिया था। आईसीसी अध्यक्ष शरद पवार, मुंबई क्रिकेट संघ के अध्यक्ष विलासराव देशमुख और जम्मू कश्मीर संघ के प्रमुख फारूख अब्दुल्ला ने इसका विरोध किया था।